Коми Республикаса Юралысь Вячеслав Гайзер участвуйтiс Великöй Отечественнöй войнаын Вермöмсянь 65 волы сиöм кыпыд мероприятиеясын.

Комиысь Юралысь пуктiс «Куслытöм би» да «Шогсьысь салдат» мемориалъяс дорö дзоридзьяс да сёрнитiс Вермöмсянь 65 волы сиöм митинг вылын, мый мунiс Сыктывкарса Стефан изэрд вылын.

Кыпыд мероприятиеясын участвуйтiсны войнаса ветеранъяс, тылын уджалысьяс, Каналан Сöветса депутатъяс, Коми Республикаса Веськöдлан котырö пырысьяс. Сыктывкарса да Воркутаса епископ Питирим сиис Айму дорйысь-воинъяслы лития. Вермöмса геройяслы сетiсны куим пöвста залп. Чукöртчысьяс некымын минут чöв олiсны пöгибнитысьяслысь да кулöмаяслысь паметьсö казьтылöмöн.

Праздничнöй митинг вылын сёрнитiгöн Вячеслав Гайзер Коми Республикаса веськöдлысьяс нимсянь да ассяньыс чолöмалiс ставнысö Вермöм лунöн:

«Миллионъясöн йöз олöмсö вöлi сетöма тайö Ыджыд Вермöмлы. Та вöсна миянкöд öттшöтш тайö лунö шогалöны да нимкодясьöны антигитлеровскöй коалицияса участвуйтысь став странаыс. Нацистскöй Германия пасьвартöмсянь заводитчис мирöвöй историялöн выль кадколаст.

Миян му вылын эз лыйсьыв дугдывтöг артиллерия, эз бомбитны самолётсянь. Но вермöмö пуктöм пайыс республикалöн зэв ыджыд. 170 сюрс мортöс босьтiсны республикаса военкоматъяс пыр фронт вылö. На пиысь коймöд пайсьыс унджыкыс усисны Москва, Ленинград, Сталинград дорын, Украинаын, Белоруссияын, Венгрияын, Польшаын, Австрияын, Германияын. Сöмын Сыктывкарысь тыш вылö мунiсны 10 сюрс морт. Коймöд пайыс на пиысь – ас вöля серти. Важ олысьяс казьтывлöны, кыдзи колльöдлiсны Айму дорйысьясöс Киров паркса öзынсянь. Öнi тайö местаас пуктöма из, медым водзö вöчны татчö паметя пас.

Ми тöдам да зэв ёна аттьöалам ассьыным землякъясöс – найöс, кодъяс тышкасисны фронт вылын да кодъяс тылын асьнысö жалиттöг матыстiсны Вермöмсö. Ставлы тiянлы – муöдз копыр да помтöм паметь!

Дона ёртъяс! Öнi республикаын олöны Великöй Отечественнöй войнаса 3 сюрс ветеран, тайö и концлагеръясын ичöт арлыда узникъяс да блокадаа Ленинградса олысьяс, 13 сюрс да джын тылын уджалысьяс. Тöждысьны на вöсна, отсавны венны социальнöй мытшöдъяс – тайö обществолöн да государстволöн долг да мог.

Оз позь вунöдны вöвлöмасö! Оз позь вöчны кольöм öшыбкаяс! Налöн доныс ёна ыджыд.

Великöй Отечественнöй войнаса став участвуйтысьлы да тылса ветеранъяслы - чесьт да слава!

Ми аттьöалам тiянöс да гöрдитчам тiянöн! Олöй дыр да шудаа, водзö гажöдöй миянöс, ассьыныд челядьтö, внукъястö да правнукъястö!

Праздникöн, дона ёртъяс! Вермöм лунöн!»

Митинг бöрын Стефан изэрд вылын вöлi войскалöн парад. Тайö лунас жö Юралысь кыпыда примитiс ветеранъясöс.

Ыджыд Вермöмсянь 65 волы сиöм паметя кадпас пасйöны талун Коми Республикаса став карын да районын.